ধর্মীয় আনুষ্ঠানিকতায় আমরা এতোটাই অন্ধ যে, মনুষ্যত্ববোধ এখানে কোনোই কাজ করে না। প্রশ্ন হলো: খোদা-ভগবান-ঈশ্বর এরা কি ভিন্ন ভিন্ন সত্তা, নাকি একই সত্তা? অনেকে বলেন, যে নামেই ডাকো না কেন, তারা এক। কিন্তু তা কি করে? তাহলে কেন এমন বিদঘুটে ভিন্ন ভিন্ন মতবাদ তারা তাদের নবী-রাসূল, দেবতাদের মাধ্যমে প্রচার করে পৃথিবীতে এক মহারক্তারক্তি বাঁধিয়ে রেখেছে? আদৌ তারা কি মানুষের শান্তি চায়? যাহোক, আমরা এমনই ধার্মিক যে, মৃতদেরও এর হাত থেকে রেহাই নেই। আমাদের ধার্মিকতা দেখে মনে হচ্ছে, আমরা দিন-দিন ধার্মিকই হচ্ছি কিন্তু, মানবতা হারাচ্ছি। আমরা প্রতিনিয়তই অতিলোভী হচ্ছি, তাই দেখে আল্লা-ভগবানেরাও কি লোভী হচ্ছে? ধর্মও নির্দিষ্ট করে দেয়নি যে, কতো বেশি ধার্মিক হলে মানবতা ভুলুণ্ঠিত হবে না? কতো বেশি লোভী হলে তা সর্বোচ্চ লোভ? কতো বেশি ধনী হলে সর্বোচ্চ ধনী? কতো বেশি হিংস্র হলে তা হিংস্রতা? কতো বেশি পশু হলে তা পশুত্ব? কতো ধন-সম্পদ লুটতরাজ যথেষ্ট? কতো গরীবের জায়গা-জমি দখল যথেষ্ট? কতো ক্ষদ্র ব্যবসায়ী গিলে খাওয়া যথেষ্ট? কতো বেশি লাভ পেলে তা সর্বোচ্চ লাভ? কতো বড় চুরি বিচারের কাঠগড়ায় ওঠার জন্য যথেষ্ট? কতোখানি প্রতারণা হলে প্রতারণা বলা হবে না? রাষ্ট্রের কতো বড় অর্থনৈতিক ক্ষতিকে ক্ষতি বলা হয়? কতো বড় স্টকমার্কেট কেলেংকারিকে কেলেংকারি বলা যাবে? কতো বেশি জালিয়াতি করলে তাকে জালিয়াত বলা যাবে? কিছুই বলা যাবে না, কারণ ক্ষমতাধরদের হাতেই ধর্ম এবং রাষ্ট্রের সব চাবিকাঠি। সমাজে ক্ষমতাধর ধার্মিকরা, রাষ্ট্রে ক্ষমতাধর অসৎরা। তাই তারা যা করে, তাতে সাধারণের সমর্থন বা মতামতের তোয়াক্কা করে না। ক্ষমতা না থাকলে ছেঁচড়া চোর হওয়া যায়, কিন্তু প্রকৃত দুর্নীতিবাজ হওয়া যায় না। তাই তো আমরা সকলেই চাই ক্ষমতা, হোক তা ধর্মীয়, হোক তা রাষ্ট্রের ক্ষমতা। জাতিগতভাবে আমরা আর কতো ঘুষ খেলে তা পর্যাপ্ত হবে? কতো বেশি দুর্নীতি করলে আমরা তৃপ্ত হবো? দুর্নীতিতে কতোবার প্রথম হলাম, কিন্তু তাতে তৃপ্ত নই, অতৃপ্তি আমরা এখন ছুঁয়েছে হিমালয়, এখন ভাঙবো নিজেদের রেকর্ডখানি।